Gadólín

Gadólín er frumefni með efnatáknið Gd og sætistöluna 64. Það er silfurhvítur málmur sem oxast auðveldlega og myndar svarta oxíðfilmu. Gadólín er mjúkur og mótanlegur sjaldgæfur jarðmálmur. Undir Curie-marki sínu, 20° C, er gadólín segulmagnað með meira segulmagn en nikkel. Yfir því marki er gadólín frumefnið með mesta meðseglun. Í náttúrunni kemur það aðeins fyrir oxað og yfirleitt með leifar af öðrum sjaldgæfum jarðmálmum, vegna þess hve þeir eru líkir. 

Svissneski efnafræðingurinn Jean Charles de Marignac uppgötvaði gadólín með litrófsgreiningu árið 1880. Það heitir eftir steindinni gadólíníti, sem aftur heitir eftir finnska efnafræðingnum Johan Gadolin. Fyrstur til að einangra hreint gadólín var franski efnafræðingurinn Félix Trombe árið 1935.

 Tilvísanir 

Flokkur:Frumefni